Diari Oficial de la Generalitat Valenciana


Sumari del DOGV 262, del 20-06-1985 (1985/900753)

Decret 85/1985, de 10 de juny, del Consell de la Generalitat Valenciana, sobre normativa per la concessió de subvencions per a Guarderies Infantils Laborals en 1985, per a la Comunitat Autònoma.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/06/10/85/dof/vci/html**

### Dades del document

Número de DOGV
:   262

Data del DOGV
:   20-06-1985

Secció del DOGV
:   I. DISPOSICIONS GENERALS

Número del document
:   1985/900753


Data del document
:   10-06-1985

Organisme emissor


Tipus de document
:   Decret

Descriptors 

:   * ensenyament
    * suport econòmic
    * guarda de xiquets
    * ajuda pública

Decret 85/1985, de 10 de juny, del Consell de la Generalitat Valenciana, sobre normativa per la concessió de subvencions per a Guarderies Infantils Laborals en 1985, per a la Comunitat Autònoma.  
Per Reial Decret 2416/83, de 20 de juliol, varen transferir-se les funcions de l'Estat en matèria de Guarderies Infantils Laborals i amb elles els corresponents serveis per aquest exercici; assignant-se a la Conselleria de Sanitat, Seguretat Social i Treball, en virtut del Decret 117/1983, de 6 d'octubre, del President de la Generalitat Valenciana.   
En atenció d'aquests motius, i fent ús de les competències específiques atribuïdes a aquesta Conselleria pel Decret 117/83 de 6 d'octubre, del Consell de la Generalitat Valenciana,   
En compliment d'aquest Decret per Ordre Ministerial de 13 de maig de 1985, varen quedar transferits els Recursos pressupostaris per a 1985.   
DECRETE:   
Article primer  
Les ajudes assignades per a Guarderies Infantils Laborals, quina finalitat siga facilitar la integració laboral de la mare treballadora i d'aquells treballadors per compte d'altri que estiguen mancats de persones a la seua família que atenguen la guarda dels seus fills menors de sis anys, consistiran en subvencions per a cooperar al sosteniment de les esmentades guarderies pels següents conceptes: despeses de personal, despeses d'alimentació i altres despeses.   
Article segon  
Seran requisits necessaris per a la concessió d'aquest tipus d'ajudes:   
1. Que les Guarderies estiguen qualificades com a laborals o inscrites en el Registre de Guarderies Infantils Laborals corresponent.   
2. Que la totalitat dels ingressos de tots i cadascú dels membres de la família del xiquet assistit, incloses les pensions o ajudes per a cadascú dels seus membres, siguen aquestes de l'Estat, de la Seguretat Social, o de qualsevol altres institucions públiques, no siga superior "per capita" al 80 % del salari mínim interprofessional.   
En aquests efectes s'entendran membres computables de la família: el pare i la mare del xiquet, els germans fadrins menors de 21 anys que convisquen al mateix domicili familiar, els germans majors d'aquesta edat que per incapacitat, es troben impossibilitats d'aconseguir ingressos de qualsevol naturalesa i els ascendents dels pares que justifiquen la seua residència al domicili familiar.   
Del total dels ingressos familiars es deduirà el 50 % dels ingressos dels fills i ascendents computables.   
3. Que la Guarderia Infantil Laboral sol·licitant no percebe d'altres organismes, qualsevol que siga la naturalesa d'aquests, subvencions o ajudes per al sosteniment d'aquesta per xiquet/any superiors a 15.000 ptes. anuals.   
4. Les Guarderies Infantils Laborals hauran de funcionar 11 mesos a l'any i un mínim de 8 hores diàries.   
Article tercer  
Les Guarderies Infantils Laborals hauran de presentar la següent documentació per quadruplicat:   
1. Instància segons model annex.   
2. Pressupost amb documentació acreditativa.   
3. Memòria.   
4. Relació de personal.   
5. Documentació relativa a les cotitzacions a la Seguretat Social amb els TC1 i TC2 fins a la data de sol·licitud.   
6. Relació nominativa de la totalitat dels xiquets assistits, número de membres que composen la unitat familiar de cada un, així com les seues dades personals; documentació acreditativa de l'afiliació i alta dels distints règims de la Seguretat Social, dels pares o pare vidu o tutor, certificació mitjançant les nòmines, declaració de renda o estimació objectiva singular de l'interessat o excepcionalment, declaració jurada dels ingressos totals percebuts pels membres de la unitat familiar del xiquet assistit als efectes prevists en l'Article segon d'aquest Decret.   
7. Fitxa-resum, segons annex.   
Article quart. Presentació de la documentació  
Les Guarderies Infantils Laborals interessades hauran de presentar a les Delegacions Territorials de Treball, de la Conselleria de Sanitat, Seguretat Social i Treball, la instància i documentació, en el termini de trenta dies naturals, comptats des de la data de publicació de la convocatòria en el Diari Oficial de la Generalitat Valenciana.   
Article cinqué. Tramitació  
1. Les Delegacions Territorials de Treball revisaran i verificaran els expedients. Quan l'expedient estiga incomplet, el sol·licitant a requeriment de les Delegacions Territorials de Treball corresponents, haurà de completar-lo en el termini de deu dies, segons que estableix l'article 71 de la Llei de Procediment Administratiu.   
2. Les esmentades Delegacions podran reclamar a la entitat, institució o centre les dades, documents o aclariments que consideren necessaris per completar l'expedient.   
3. La Delegació Territorial corresponent incorporarà informe a l'expedient en funció de les dades obrants en aquest i de les que resulten de les comprovacions que estime oportunes portar endavant sobre la procedència de concedir, reduir o denegar l'ajuda sol·licitada.   
4. Completat l'expedient, serà enviat a la Direcció General de Cooperació i d'Ocupació l'original, quedant la còpia en poder de la Delegació Territorial de Treball.   
5. La Direcció General de Cooperació i d'Ocupació, a la vista dels expedients, podrà recaptar els informes dels Organismes i entitats que estime oportuns per millor resoldre l'expedient.   
6. Amb anterioritat a la concessió, la Direcció General de Cooperació i d'Ocupació podrà disposar que s'efectue una comprovació sobre la veracitat de les dades aportades pels peticionaris.   
Article sisé. Resolució d'expedients  
La Direcció General de Cooperació i d'Ocupació adoptarà la resolució que s'escaiga a la vista de l'expedient, de les necessitats reals que se'n deduesquen i de la planificació general que aquesta tinga feta.   
L'esmentada resolució es notificarà als interessats així com a la Delegació Territorial de Treball corresponent.   
Article seté. Justificació de la despesa  
La justificació de la despesa acompanyant als models normalitzats es portarà a efecte amb la presentació per duplicat de les factures o documents, amb el rebut corresponent, davant la Delegació Territorial de la seua província, la qual ho cedirà seguidament amb informe de la Direcció General de Cooperació i d'Ocupació.   
Les despeses operades dintre del primer semestre de 1985, es justificaran en el termini del mes següent a la data de concessió de la subvenció.   
La resta de les despeses, és a dir, les referides al segon semestre de 1985, es justificaran durant el primer mes de 1 986.   
Per tenir dret a l'abonament de la subvenció concedida, hom haurà d'aportar la còpia de la justificació de les despeses de l'exercici 1984.   
Independentment de la presentació de justificants de pagament, els sol·licitants tindran a disposició de la Direcció General de Cooperació i d'Ocupació els llibres de comptabilitat per a la seua comprovació.   
DISPOSICIO FINAL  
Aquest Decret entrarà en vigor el mateix dia de la publicació en el Diari Oficial de la Generalitat Valenciana.   
DISPOSICIO TRANSITORIA  
Als efectes de la present convocatòria, es consideren Guarderies Infantils Laborals les que estiguen qualificades com a tals en el Registre de Guarderies Infantils Laborals de la Secretaria General del Fons Nacional de Protecció al Treball del Ministeri de Treball i Seguretat Social.   
València, 10 de juny de 1985.   
El President de la Generalitat,  
JOAN LERMA I BLASCO  
El Conseller de Sanitat, Seguretat Social i Treball,  
MIQUEL A. MILLANA I SANSATURIO  
Veure imatge


Còpia Permalink ELI